కారు నుంచి రోడ్డుపై చెత్తపడేసిన వ్యక్తికి.. ఆ పిల్లాడు భలే బుద్ధి చెప్పాడు WATCH LIVE TV
బ్రాండ్ విలువ రూ.1200 కోట్లు.. కోహ్లీనా మజాకా!
‘భారత్‌లో అత్యంత విలువైన సెలబ్రిటీ బ్రాండ్స్’ జాబితాను గ్లోబల్ వాల్యుయేషన్, కార్పోరేట్ ఫైనాన్స్ సంస్థ ‘డఫ్ అండ్ ఫెల్ప్స్’ గురువారం విడుదల చేసింది. ఈ జాబితాలో విరాట్ కోహ్లీ అగ్రస్థానంలో ఉన్నాడు.
Samayam Telugu | Updated:
Jan 11, 2019, 07:48AM IST
బ్రాండ్ విలువ రూ.1200 కోట్లు.. కోహ్లీనా మజాకా!
హైలైట్స్
20 మందితో దేశంలో అత్యంత విలువైన సెలబ్రిటీ బ్రాండ్ జాబితా
రూ.1200 కోట్ల సంపాదనతో అగ్రస్థానంలో విరాట్ కోహ్లీ
రెండో స్థానంలో దీపికా పదుకొనె, ఐదో స్థానానికి పడిపోయిన షారుఖ్
భారత క్రికెట్ జట్టు కెప్టెన్ విరాట్ కోహ్లీ మైదానంలోనే కాదు.. బ్రాండ్ విలువలోనూ సత్తా చాటుతున్నాడు. దేశంలో అత్యంత విలువైన సెలబ్రిటీ బ్రాండ్‌గా నిలిచాడు. వరసగా రెండో ఏడాది ఈ జాబితాలో అగ్రస్థానంలో కొనసాగుతున్నాడు. 2018లో కోహ్లీ బ్రాండ్ విలువ 18 శాతం పెరిగి 170.8 మిలియన్ డాలర్లకు (సుమారు రూ.1200 కోట్లు) చేరింది. నవంబర్ 2018 నాటికి కోహ్లీ మొత్తం 24 బ్రాండ్లతో ఒప్పందం చేసుకున్నాడు. గ్లోబల్ వాల్యుయేషన్, కార్పోరేట్ ఫైనాన్స్ సంస్థ ‘డఫ్ అండ్ ఫెల్ప్స్’ గురువారం వెల్లడించిన ‘భారత్‌లో అత్యంత విలువైన సెలబ్రిటీ బ్రాండ్స్’ నివేదికలో ఈ విషయాలు వెల్లడయ్యాయి.
ఈ జాబితాలో కోహ్లీ తరవాత బాలీవుడ్ నటి దీపికా పదుకొనె ఉన్నారు. 2018లో ఆమె సంపాదన 102.5 మిలియన్ డాలర్లు (సుమారు రూ.722 కోట్లు). కిందటేడాది దీపికా ఖాతాలో 21 బ్రాండ్లు ఉన్నాయి. బ్రాండ్ల ద్వారా వచ్చే సంపాదన 100 మిలియన్ డాలర్లకు పైగా ఉన్నది వీరిద్దరికే కావడం విశేషం. ఈ జాబితాలో ఉన్న మొత్తం 20 సెలబ్రిటీ బ్రాండ్ల విలువ 877 మిలియన్ డాలర్లు (సుమారు రూ.6180 కోట్లు). ఈ మొత్తంలో టాప్ 10 సెలబ్రిటీల వాటా 75 శాతానికి పైగా ఉంది.
ఈ జాబితాలో బాలీవుడ్ నటులు అక్షయ్ కుమార్, రణ్‌వీర్ సింగ్ తమ ర్యాంకింగ్‌ను మెరుగుపరుచుకున్నారు. వరసగా 67.3 మిలియన్ డాలర్లు (సుమారు రూ.474 కోట్లు), 63 మిలియన్ డాలర్ల (సుమారు రూ.443 కోట్లు) సంపాదనతో వీరిద్దరూ మూడు, నాలుగు స్థానాలను ఆక్రమించారు. ఇదిలా ఉంటే, 2017లో రెండో స్థానంలో ఉన్న షారుఖ్ ఖాన్ ఐదో స్థానానికి పడిపోయాడు. అతని బ్రాండ్ విలువ 60.7 మిలియన్ డాలర్లకు (సుమారు రూ.427 కోట్లు) పడిపోయింది.
కాగా, మొత్తం 20 సెలబ్రిటీలతో కూడిన ఈ జాబితాలో బాలీవుడ్ తారలే పైచేయి సాధించారు. అయితే క్రీడాకారులు కూడా గట్టి పోటీనే ఇచ్చారు. విరాట్ కోహ్లీ, సచిన్ టెండూల్కర్, ఎంఎస్ ధోనీ, పీవీ సింధు కలిసి దాదాపు 241 మిలియన్ డాలర్లు (సుమారు రూ.1698 కోట్లు) కంట్రిబ్యూట్ చేశారు. మొత్తం 20 మంది బ్రాండ్ విలువలో ఇది 27 శాతం.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.